[Video] Bruid met T-Rex-kostuum het sosiale media aan die gonsFoto: Skermskoot uit die video. ŉ Video van ŉ bruid wat in ŉ T-Rex-kostuum by haar troue opdaag, het sosiale media gaande. Die video is op Facebook gedeel en al meer as twee miljoen keer gekyk. Elizabeth Gardner en haar man het verlede jaar in November op die eiland Bald Head, VSA, getrou. Haar man, Thomas, met sy rug gedraai, het op sy bruid gewag en beslis nie ŉ dinosourus-kostuum verwag nie. “Mense het verby ons gery en breed geglimlag, maar ek het nie verstaan hoekom nie,” vertel hy. Toe hy omdraai en sy vrou sien, was hy baie verbaas en het geskater van die lag. “Is jy kwaad hieroor?” het sy gevra. “Nee,” het hy laggend sy liefde vir haar verklaar. Om te loop in die kostuum was vir Elizabeth die moeilikste, maar sy het darem die kostuum uitgetrek voordat die troubeloftes afgelê is. Die rede waarom sy so aangetrek het? Sy wou veral haar man se reaksie op dié kostuum sien. Haar ma se nooiensvan en haar eie tweede naam is Rex. “Ek het gedink dit sal snaaks wees om op die dag dat ek ŉ Gardner word, ŉ T-Rex-kostuum te dra.” Elizabeth vertel dat dit haar hart warm maak om te sien dat sy ŉ glimlag op so baie gesigte kon plaas. Sy gaan die kostuum en rok bewaar om eendag vir haar dogter te gee. “Dalk kan dit ŉ tradisie word.” Lees die volledige berig.